Belgiyaning merosxo`r malikasiga o`g`irlash bilan tahdid qilishmoqda

Noma`lum shaxs, agar Belgiya hukumati mamlakatga keladigan migrantlar oqimini cheklamasa, Belgiya taxtining 12 yoshli merosxo`ri Elizavetani o`g`irlashini aytib, tahdid qilgan. 


Bu haqda “La Derniere Heure” gazetasi tahririyatga kelgan xatga tayangan holda xabar beradi. Ushbu xatda Belgiya qiroli Filippning manzili ko`rsatilgan. 


Hozir malika qatnaydigan maktab polisiya tomonidan kuchli qo`riqlanmoqda. Tergovchilar tahririyatdan xatning asl nusxasini olib, uni barmoq va DNK izlari bor-yo`qligiga tekshirib ko`rmoqchi. Shu bilan birga, polisiyada hozircha boshqa dalil yo`q.  

Xat muallifining fikricha, migrantlarni boqish belgiyalik soliq to`lovchilarga milliardlab evroga tushmoqda. 


Belgiyalik malika Elizaveta Treza Mariya Elena 2001 yilda tug`ilgan. U amaldagi qirol Filipp va uning rafiqasi malika Matildaning to`ng`ich farzandi huquqi bo`yicha Belgiya

taxtining to`g`ridan-to`g`ri merosxo`ri hisoblanadi. Agar Elizaveta taxtga o`tirsa, u mamlakat tarixidagi birinchi qirolichaga aylanadi.